Diari Oficial de la Generalitat Valenciana


Sumari del DOGV 2882, del 03-12-1996 (1996/840216)

RESOLUCIÓ de 25 d'octubre de 1996, per la qual s'estableixen els criteris interpretatius per a l'avaluació de les sol·licituds presentades a l'empara de l'Ordre de 4 de gener de 1996 de la Conselleria de Treball i Afers Socials (96/0346).
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2882

Data del DOGV
:   03-12-1996

Secció del DOGV
:   ALTRES DISPOSICIONS

Número del document
:   1996/840216


Data del document
:   25-10-1996

Organisme emissor
:   Conselleria de Treball i Afers Socials

Tipus de document
:   Resolució

Anàlisi jurídica

RESOLUCIÓ de 25 d'octubre de 1996, per la qual s'estableixen els criteris interpretatius per a l'avaluació de les sol·licituds presentades a l'empara de l'Ordre de 4 de gener de 1996 de la Conselleria de Treball i Afers Socials (96/0346).  
Amb data de 21 de gener de 1996 va ser publicada en el Diari Oficial de la Generalitat Valenciana l'Ordre de 4 de gener de 1996, de la Conselleria de Treball i Afers Socials, per la qual es fixen els criteris per a l'homologació de centres col·laboradors i es regula el procediment que cal seguir-hi.  
En l'article 3 de l'esmentada ordre es regula el procediment per a l'homologació de centres col·laboradors, en l'article 4 els requisits mínims que han de complir els esmentats centres i en l'article 9 la valoració de sol·licituds. Oït el personal tècnic de la Direcció General de Formació i Inserció Professional, quant a la valoració tecnicoformal i acceptades les propostes del comité d'experts, quant a la valoració cientificomaterial de les sol·licituds presentades.  
Per tot això, fent ús de les facultats que em confereix l'article 35 de la Llei 5/1983, de 30 de desembre de 1983, del Govern Valencià, resolc:  
Primer  
Establir els següents criteris interpretatius per valorar i resoldre les sol·licituds presentades, atenint-s'hi a les següents fases:  
1. Valoració tecnicoformal:  
S'hi valorarà la infraestructura del centres tenint en consideració els següents aspectes:  
 - Condicions higièniques.  
 - Superfície.  
 - Il·luminació.  
 - Ventilació.  
 - Mobiliari.  
 - Equip didàctic.  
 - D'altres instal·lacions (despatx de direcció, sala de professors, secretaria).  
Les condicions higièniques seran valorades de 0 a 3 i en quedaran excloses aquelles sol·licituds que no obtinguen una puntuació mínima de 2.  
La superfície i l'equip didàctic, així com altres instal·lacions, de 0 a 4. Puntuació mínima, 2.  
La ventilació, el mobiliari i la il·luminació, de 0 a 4. Puntuació mínima, 1.  
La no-superació dels valors indicats com a puntuacions mínimes implicarà la denegació de l'homologació de l'especialitat formativa que s'estiga valorant.  
2. Valoració cientificomaterial:  
Inclourà els següents apartats:  
- Contingut teoricopràctic.  
- Metodologia.  
- Professorat.  
- Proposta organitzativa.  
Les puntuacions que no assolisquen el mínim exigit determinaran la no homologació de l'especialitat.  
- El contingut teoricopràctic comprén:  
- Relació entre el contingut teoricopràctic i els objectius de l'acció formativa.  
- Coherència entre la relació seqüencial i el contingut dels mòduls amb l'adquisició de capacitats.  
- Grau d'innovació.  
- Ordre d'impartició.  
- Inclusió de nous mòduls que augmenten les expectatives d'ocupació.  
El contingut teoricopràctic haurà de tenir una puntuació mitjana mínima de 2.  
- La metodologia inclou:  
- Adequació als objectius i als alumnes.  
- Tutorització individualitzada.  
- Idoneïtat dels temps.  
- Viabilitat de l'avaluació.  
- Adequació de mòduls i de pràctiques.  
La metodologia haurà d'assolir una puntuació mitjana de 2.  
- El professorat inclou:  
- Titulació acadèmica.  
- Experiència professional.  
- Experiència docent o formació metodològica.  
El professorat haurà de tenir una puntuació mitjana mínima de 2 i s'exigirà que en tots i en cada un dels apartats anteriorment descrits obtinga també una puntuació de 2.  
La proposta organitzativa comprén la qualificació que efectuarà el tècnic d'enllaç tenint-hi en consideració tots els apartats descrits anteriorment. Es puntuarà de 0 a 4 i serà necessari un mínim de 2.  
Segon  
La valoració final per a totes aquelles sol·licituds que hauran superat tots i cada un dels mínims previstos anteriorment serà el resultat de ponderar els valors mitjans dels diferents apartats de la següent forma:  
- Nivell mitjà de la valoració tecnicoformal:  
- Condicions higièniques, 5%  
- Instal·lacions de teoria, 25%  
- Instal·lacions de pràctica, 25%  
- D'altres instal·lacions, 10%  
Nivell mitjà de la valoració cientificomaterial:  
- Contingut teoricopràctic, 10%  
- Metodologia, 10%  
- Professorat, 10%  
- Proposta organitzativa, 5%  
València, 25 d'octubre de 1996.- El conseller de Treball i Afers Socials: José Sanmartín Esplugues.